b'\n_START_ARTICLE_\nNicolae Botgros\n_START_SECTION_\nBiografie\n_START_PARAGRAPH_\nNicolae Botgros s-a n\xc4\x83scut pe 25 ianuarie 1953, \xc3\xaen satul Badicu-Vechi, raionul Cahul, Republica Sovietic\xc4\x83 Socialist\xc4\x83 Moldoveneasc\xc4\x83 (azi Republica Moldova), \xc3\xaentr-o familie de l\xc4\x83utari._NEWLINE_Nicolae este fiul l\xc4\x83utarului Dumitru Botgros "cel stra\xc8\x99nic". Acesta \xc8\x99i-a \xc3\xaenv\xc4\x83\xc8\x9bat copiii c\xc4\x83 trebuie s\xc4\x83 munceasc\xc4\x83, dac\xc4\x83 vor s\xc4\x83 aib\xc4\x83 ce m\xc3\xa2nca a doua zi. Nicolae \xc8\x99i cei doi fra\xc8\x9bi au \xc3\xaenv\xc4\x83\xc8\x9bat s\xc4\x83 c\xc3\xa2nte la c\xc3\xa2te un instrument, pentru c\xc4\x83 la nevoie s\xc4\x83 poat\xc4\x83 \xc3\xaencropi un taraf de nunt\xc4\x83 sau orchestr\xc4\x83 pentru baluri. Repertoriul era bogat, de la "Hora \xc3\xaen dou\xc4\x83 p\xc4\x83r\xc8\x9bi" la crea\xc8\x9bii de cafe-concert \xc8\x99i chiar lucr\xc4\x83ri clasice. Nicolae a \xc3\xaenv\xc4\x83\xc8\x9bat melodiile la ureche, iar un timp se culca \xc8\x99i se trezea cu sunetul de tob\xc4\x83. Asculta cu luare-aminte tot ce c\xc3\xa2nta tata pe la petreceri. A \xc3\xaenv\xc4\x83\xc8\x9bat singur s\xc4\x83 bat\xc4\x83 toba \xc8\x99i-i era tare ciud\xc4\x83 pe darabana care era mai mare ca el._NEWLINE_La \xc8\x99apte ani s-a dus la \xc8\x98coala de muzic\xc4\x83 din Cahul. \xc3\x8empreun\xc4\x83 cu badea Vasile s-a \xc3\xaentors \xc3\xaen prim\xc4\x83var\xc4\x83 acas\xc4\x83, c\xc4\x83ci nu ajungeau bani pentru \xc3\xaentre\xc8\x9binerea celor doi fra\xc8\x9bi._NEWLINE_Mama lui Nicolae a visat \xc3\xaentotdeauna ca b\xc4\x83ie\xc8\x9bii \xc8\x99i fetele s\xc4\x83 fac\xc4\x83 studii, vroia s\xc4\x83-i vad\xc4\x83 oameni mari. La \xc8\x99coal\xc4\x83, profesorii erau extrem de indulgen\xc8\x9bi cu fra\xc8\x9bii Botgros, care veneau la lec\xc8\x9bii: luni, mar\xc8\x9bi, miercuri \xc8\x99i joi, c\xc4\x83ci sf\xc3\xa2r\xc8\x99itul de s\xc4\x83pt\xc4\x83m\xc3\xa2n\xc4\x83 era rezervat nun\xc8\x9bilor \xc8\x99i petrecerilor. Uneori, se \xc3\xaent\xc3\xa2mpla ca Nicolae s\xc4\x83 adoarm\xc4\x83 cu capul pe banc\xc4\x83 dup\xc4\x83 nop\xc8\x9bile de nesomn \xc8\x99i oboseal\xc4\x83._NEWLINE_"Copil\xc4\x83ria a fost foarte grea, \xc3\xae\xc8\x99i aminte\xc8\x99te dl Botgros. Eram un copil muncit. C\xc3\xa2nd trebuia s\xc4\x83 c\xc3\xa2nt\xc4\x83m la nunt\xc4\x83, gospodarii veneau \xc8\x99i ne luau cu c\xc4\x83ru\xc8\x9ba, dar nu ne aduceau \xc8\x99i \xc3\xaenapoi. Ne \xc3\xaentorceam pe jos, pe frig \xc8\x99i ploaie. Totu\xc8\x99i, eram fericit, fiindc\xc4\x83 te lua lumea \xc3\xaen seam\xc4\x83, muzicantul era un om aparte - un fel de magician care adun\xc4\x83 \xc3\xaen jurul s\xc4\x83u oamenii. Vroiam s\xc4\x83 scap de toba \xc8\x99i uite a\xc8\x99a am deprins singur vioara. Tata spunea tuturor c\xc4\x83 o s\xc4\x83 m\xc4\x83 fac artist!" (Nicolae Botgros)._NEWLINE_Chiar dac\xc4\x83 se c\xc3\xa2nta \xc3\xaen familie, nici nu se punea problema de bog\xc4\x83\xc8\x9bie material\xc4\x83. Iarna, pentru c\xc4\x83 nu ajungeau banii pentru to\xc8\x9bi copiii, micu\xc8\x9bii purtau "valnicii" (p\xc3\xaeslele) cu r\xc3\xa2ndul, iar c\xc3\xa2nd d\xc4\x83deau gerurile mari, \xc3\xae\xc8\x99i puneau \xc3\xaen cizme \xc8\x99i c\xc3\xa2te un strat de paie._NEWLINE_Mai t\xc3\xa2rziu, cu banii de la mama (25 de ruble, primite pe ascuns), Nicolae Botgros a ajuns la Soroca, la \xc8\x98coala de iluminare cultural\xc4\x83. Aici pentru prima dat\xc4\x83 a asistat la un concert de-al "L\xc4\x83utarilor". A r\xc4\x83mas vr\xc4\x83jit de orchestra \xc8\x99i nici nu b\xc4\x83nuia c\xc4\x83 avea s\xc4\x83 i se dedice mai t\xc3\xa2rziu._NEWLINE_Tot la Soroca s-a \xc3\xaendr\xc4\x83gostit lulea de Lidia Bejenaru, care avea s\xc4\x83-i devin\xc4\x83 so\xc8\x9bie. Nu vedea nimic altceva \xc3\xaen jurul s\xc4\x83u dec\xc3\xa2t ochii ei negri \xc8\x99i cosi\xc8\x9ba lung\xc4\x83 p\xc3\xa2n\xc4\x83-n p\xc4\x83m\xc3\xa2nt. S-au luat devreme, aveau c\xc3\xa2te 19 ani. La nunta lor au c\xc3\xa2ntat cei mai vesti\xc8\x9bi l\xc4\x83utari ai vremii. Soarta comun\xc4\x83, ambii venind din familii numeroase, i-a f\xc4\x83cut s\xc4\x83 \xc3\xaempart\xc4\x83 bucuriile \xc8\x99i necazul._NEWLINE_Prima orchestr\xc4\x83 dirijat\xc4\x83 de Nicolae Botgros a fost "Cioc\xc3\xaerlia" de la Edine\xc8\x9b. \xc3\x8en 1973 se mut\xc4\x83 la Chi\xc8\x99in\xc4\x83u \xc8\x99i este violonist \xc3\xaen Orchestra "Mugurel" a Filarmonicii._NEWLINE_Orchestra Na\xc8\x9bional\xc4\x83 de muzic\xc4\x83 popular\xc4\x83 "L\xc4\x83utarii" a fost fondat\xc4\x83 \xc3\xaen anul 1970, \xc3\xaen cadrul Filamornicii de Stat din R.S.S. Moldoveneasc\xc4\x83, de binecunoscutul interpret Nicolae Sulac, dirijori fiind compozitorul \xc8\x99i violonistul Mircea O\xc8\x9bel, apoi trompetistul Gheorghe Usaci._NEWLINE_Considerat un "magician al viorii", maestrul Nicolae Botgros a fost numit \xc3\xaen 1978 la conducerea Orchestrei Populare "L\xc4\x83utarii"._NEWLINE_Un geniu al viorii, Nicolae Botgros a dus faima muzicii populare \xc3\xaen zeci de \xc8\x9b\xc4\x83ri europene, dar \xc8\x99i \xc3\xaen Statele Unite ale Americii, Australia, Noua Zeeland\xc4\x83, precum \xc8\x99i \xc3\xaen toate \xc8\x9b\xc4\x83rile din spa\xc8\x9biul ex-sovietic. \xc3\x8en 2010, forma\xc8\x9bia "L\xc4\x83utarii" \xc8\x99i-a aniversat 40 de ani de activitate artistic\xc4\x83._NEWLINE_De-a lungul anilor, Nicolae Botgros a reu\xc8\x99it s\xc4\x83 \xc3\xaenregistreze doar 2 albume pentru sine \xc8\x99i aceasta pe l\xc3\xa2ng\xc4\x83 sutele \xc8\x99i chiar miile de materiale muzicale \xc3\xaenregistrate cu interpre\xc8\x9bii de muzic\xc4\x83 popular\xc4\x83. O valoare cultural\xc4\x83, a dus faima orchestrei "L\xc4\x83utarii"nu doar peste \xc8\x9b\xc4\x83ri, ci \xc8\x99i peste ani, fiind declarat dirijorul celei mai bune orchestre de muzic\xc4\x83 popular\xc4\x83 din \xc3\xaentreg arealul rom\xc3\xa2nesc \xc3\xaen anul 2002._NEWLINE_Nicolae Botgros \xc8\x99tie a m\xc3\xa2nui bagheta de dirijor a orchestrei odat\xc4\x83 cu arcu\xc8\x99ul viorii, demonstr\xc3\xa2nd m\xc4\x83iestrie \xc8\x99i talent \xc3\xaen tot ceea ce face.\n_START_SECTION_\nActivitatea artistic\xc4\x83\n_START_PARAGRAPH_\nPrima orchestr\xc4\x83 dirijat\xc4\x83 de Nicolae Botgros a fost \xe2\x80\x9eCioc\xc3\xa2rlia\xe2\x80\x9d de la Edine\xc8\x9b. \xc3\x8en 1973 este violonist \xc3\xaen Orchestra \xe2\x80\x9eMugurel\xe2\x80\x9d a Filarmonicii, apoi la \xe2\x80\x9eJoc\xe2\x80\x9d, ca \xc3\xaen 1978 s\xc4\x83 devin\xc4\x83 director artistic \xc8\x99i prim-violonist la \xe2\x80\x9eL\xc4\x83utarii\xe2\x80\x9d._NEWLINE_Maestrul Nicolae Botgros se identific\xc4\x83 automat cu Orchestra Na\xc8\x9bional\xc4\x83 de Muzica Popular\xc4\x83 L\xc4\x83utarii._NEWLINE_Orchestra Na\xc8\x9bional\xc4\x83 de muzic\xc4\x83 popular\xc4\x83 \xe2\x80\x9eL\xc4\x83utarii\xe2\x80\x9d a fost fondat\xc4\x83 \xc3\xaen anul 1970, \xc3\xaen cadrul Filarmonicii de Stat din Moldova, de binecunoscutul interpret Nicolae Sulac, dirijori fiind compozitorul si violonistul Mircea Otel, apoi trompetistul Gheorghe Usaci. Chiar de la \xc3\xaenceput, forma\xc8\x9bia a fost \xc3\xaen c\xc4\x83utarea identit\xc4\x83\xc8\x9bii sale, a stilului interpretativ, a unui repertoriu adecvat, f\xc4\x83r\xc4\x83 a se impune plenar \xc3\xaen circuitul vie\xc8\x9bii muzicale._NEWLINE_Considerat un magician al viorii, maestrul Nicolae Botgros a fost numit \xc3\xaen 1978 la conducerea Orchestrei Populare \xe2\x80\x9dL\xc4\x83utarii\xe2\x80\x9d._NEWLINE_Cei mai de seam\xc4\x83 arti\xc8\x99ti ai muzicii populare au c\xc3\xa2ntat cel pu\xc8\x9bin o dat\xc4\x83 cu Orchestra "L\xc4\x83utarii" condus\xc4\x83 de maestrul Botgros, printre care se pot enumera, Maria Ciobanu, Sofia Vicoveanca, Irina Loghin, Dinu Iancu S\xc4\x83l\xc4\x83jan, Zinaida Julea, \xc8\x98tefan B\xc4\x83nic\xc4\x83 Jr. \xc8\x99i mul\xc8\x9bi al\xc8\x9bii.'